Line Barfod (EL), 2010-05-04:
Enhedslisten støtter forslaget.
Det er hårdt at være beboer et sted, hvor der bliver skudt.
Det har været særlig slemt for børnene, som bliver bange og nervøse, og især er der rigtig mange børn på Nørrebro, som har en baggrund, hvor de kommer fra lande, hvor de har været igennem krig og har oplevet, at der bliver skudt der, og de har troet, at de er kommet i sikkerhed i Danmark.
Derfor er det ekstra slemt for dem, når de oplever, at der igen er blevet skudt i gaderne.
Det har været rart, at der i nogen tid har været nogenlunde roligt.
Der er ingen tvivl om, at den kæmpeindsats, der er gjort både fra politiets og i høj grad også fra de sociale myndigheders side, og hele det kæmpe forebyggende arbejde, som Københavns Kommune satte ind med, hvor man virkelig for alvor prøvede især at forhindre rekrutteringen, forhindre, at børn og unge kom med ind i banderne, har haft en stor effekt.
Det viser, at det er nødvendigt at investere nogle ressourcer i forebyggelse, og jeg er fuldstændig enig med SF i, at det også er nødvendigt at investere ressourcer i en exitstrategi.
Oppositionen har jo i over 2 år forsøgt at sige, at det her var et område, hvor man skulle gøre noget.
Den har sagt, at der skulle laves en samlet national handlingsplan om både forebyggelse, exitstrategi og indsatsen fra politi, sociale myndigheder og alle de mange aktører, der er på området.
Vi er adskillige gange blevet fuldstændig afvist, og det var virkelig godt at høre i dag, at man er kommet til fornuft og nu kan se, at der er behov for at lave en samlet indsats på mange fronter, og at der vil ske noget.
Det er der behov for.
Der er ingen tvivl om, at selv om der er nogenlunde stille i øjeblikket, er det noget, vi kan risikere blusser op igen.
Den organiserede kriminalitet kan vi i mange andre lande se bliver værre og værre.
Derfor er det nødvendigt, at vi også i Danmark har en rigtig god strategi for at forhindre, at det sker.
Det er også nødvendigt at investere.
Der er blevet snakket noget om, at venstrefløjen altid bare vil have ressourcer.
Det er sådan, at man er nødt til at investere, hvis man gerne vil have, at det skal blive billigere på lang sigt.
Jeg er overbevist om, at hvis man investerer rigtig godt i forebyggende arbejde, bliver det billigere på lang sigt, ligesom det er meget billigere, hvis man, når man skal bygge et hus, sørger for at investere i nogle gode byggematerialer og sørger for løbende at investere i vedligeholdelse, end hvis man som regeringen lader husene stå og forfalde, for så bliver det meget, meget dyrere, når man så skal til at renovere dem.
Vi tror på, at det er en god investering at sætte penge af til forebyggelse, herunder også til exitstrategier for dem, der har været ude i bandekriminalitet.
Og vi tror, at det er rigtig vigtigt, at man fra samfundets side tager hånd om dem, der gerne vil ud af banderne, ligesom vi tror, at det er afgørende at tage hånd om dem, der gerne vil vidne imod banderne, og om dem, der siger fra over for at betale beskyttelsespenge eller andet.
Vi mener, at det er afgørende, at man som samfund kan vise, at hvis der er nogle, der siger fra, får de samfundets beskyttelse.
For det er det, banderne slår sig op på.
Hvis man er med i dem, får man beskyttelse.
Og der skal vi altså kunne stå og give dem beskyttelse i stedet.
Vi skal kunne garantere folk, at de ikke bliver slået til plukfisk, at deres familier ikke bliver slået til plukfisk, og at de ikke risikerer at måtte flytte til et helt andet land, men at vi faktisk leverer en ordentlig beskyttelse.
Det er for mig en væsentlig del af et demokrati, at dem, der siger fra over for kriminalitet, kan være sikre på at få beskyttelse.
Sådan er det desværre ikke i dag, og det mener jeg er noget af det, som vi også skal tage fat på, og som jeg håber vil komme med i den strategi, der kommer fra ministeren, så man der også ser på, hvordan vi sikrer en ordentlig beskyttelse af dem, der siger fra.
Der har været forfærdelige historier, f.eks. om en ung mand fra Vesterbro, der sagde fra over for at gå med i kriminalitet og ikke ville gå sammen med dem, han ellers gik sammen med, da de begyndte at lave kriminalitet, og som blev tævet.
Han var så modig, at han gik til politiet, hvorefter han måtte opholde sig i sin lejlighed de næste mange måneder, mens politiet prøvede at finde ud af, hvordan han og hele hans familie kunne blive flyttet væk til en helt anden by.
Det er ikke den måde, vi bør sikre på, at man faktisk får modet til at sige fra.
Der bør vi sikre, at man faktisk kan blive boende og fastholde sit liv.
Det bør være de kriminelle, der skal være bange for, at det går ud over deres liv, og at de kommer i fængsel.
Det bliver vi nødt til også at tage fat på, ud over den exitstrategi, der er lagt op til her.
Og det skal med i de fremtidige handlingsplaner, der kommer mod bandekriminalitet og organiseret kriminalitet.